Organisert kriminalitet

Organisert kriminalitet er et begrep som blir brukt om en etablert kriminell virksomhet som varer over tid – gjerne med en avklart rollefordeling – og som tar sikte på økonomisk fortjeneste og/eller besittelse av maktposisjoner i samfunnet. 

Det finnes ikke noen allmenngyldig definisjon av organisert kriminalitet, og flere fagfolk mener en bør gå bort fra å bruke dette opprinnelig US-amerikanske uttrykket, myntet på kriminelle organisasjoner som mafiaen. Fra til dels konspiratoriske ideer om slike kriminalitetssyndikater som antas å kontrollere store deler av noen lands kriminelle fortjeneste, har (etter)forskere etter etter hvert gått mer over til å beskrive organisert kriminalitet som utøvd av løsere, ofte dyadiske (en-til-en), nettverk. 

Oftere sikter en i dag ikke nødvendigvis til bestemte personer eller grupper men til ulike typer illegale markeder, som ulovlig produksjon, import/eksport og handel med (ulovlige eller lovlige) rusmidler, tyvegods, avfall, billetter til kulturelle arrangement, våpen, eller spesielle råstoffer som diamanter, samt pengespill, hallikvirksomhet, menneskesmugling og menneskehandel. Men også mindre handelsrelaterte lovbrudd som ransvirksomhet, beskyttelse og pengeutpressing karakteriseres også ofte som organisert kriminalitet, og er ofte tett knyttet til illegale markeder. Slik kriminalitet kan igjen knyttes til korrupsjon og hvitvasking av penger, og det er mulig å definere mye økonomisk og politisk kriminalitet som «organisert». Den organiserte kriminaliteten anses ofte særlig alvorlig og omfattende med internasjonale forbindelser og store økonomiske tap for samfunnet, men kan også sies å utøve viktige, eller populære, oppgaver, skape uformelle arbeidsplasser og står for betydelige deler av mange staters BNP. 

I norsk nyere historie er illegal import og handel med sprit det mest fremtredende eksempel på organisert kriminalitet, med et industrielt høydepunkt på 1990-tallet, men et påfølgende tilbakeslag på grunn av flere metanolsaker samt synkende priser og endrede drikkevaner ved begynnelsen på 2000-tallet. Etter dette har blant annet import og omsetning av cannabis blitt ansett som et av de største kriminelle markedene.

 Norsk lov 
Straffeloven i Norge gir anledning til å doble maksimumsstraffen (maksimalt med fem år), etter den såkalte mafiaparagrafen (§ 60 a i straffeloven, §79 c i ny straffelov), dersom en straffbar handling er begått som en del av virksomheten til en organisert kriminell gruppe. Med organisert kriminell gruppe menes det i norsk lov en organisert gruppe på tre eller flere personer som har til hensikt å begå en handling som kan straffes med fengsel i minst tre år.§ 60 a i straffeloven. Oppslag i Lovdata.

 Referanser 

 Litteratur 
 Ingvaldsen, Karsten og Sørli, Vanja Lundgren (red.) (2009): Organised crime: norms, markets, regulation and research, Oslo, ISBN 978-82-7477-393-6.
 Larsson, Paul (2008): Organisert kriminalitet, Oslo, ISBN 978-82-530-3143-9.
 Johansen, Per Ole (2006): Nettverk i gråsonen: et perspektiv på organisert kriminalitet, Oslo, ISBN 82-417-0669-3.

 Se også 
 Kriminalitet
 Svart økonomi
 Korrupsjon
 Smugling
 Sjørøveri
 Folkemord
 Mafia
 Organisasjon
 Terrorisme

 Eksterne lenker 

 Organisert kriminaliet, temaside til Kripos.
 «Organisert kriminalitet», artikkel fra Norgesglasset, NRK.
 «Organisert kriminalitet og norsk lov», intervju med Karsten Ingvaldsen på Forskning.no.
 «Nasjonalregnskap, illegal økonomi: 2 milliarder brukt på narkotika og prostitusjon i 2008», artikkel i SSBmagasinet.